বিশ্বকাপে এবার অভিনব নিয়ম। সূক্ষ্ম অফসাইডের ক্ষেত্রে এবার সহকারী রেফারিকে নির্দেশ দেওয়া হয়েছে, পতাকা যাতে না তোলা হয়। এমনটাই জানিয়েছেন, ফিফা রেফারি কমিটির চেয়ারম্যান পিয়েরলুইগি কলিনা। কলিনা জানিয়েছেন, সহকারী রেফারিদের বলা হয়েছে, টাইট অফসাইডের ঘটনার ক্ষেত্রে রেফারিরা ফ্ল্যাগ তুলবেন না। যাতে ভিডিও অ্যাসিস্টেন্ট রেফারি সঠিক সিদ্ধান্ত নিতে পারেন।

এই বিষয়ে অন্যান্য খবর

বিশ্বকাপের আগেই বড়সড় ধাক্কা স্পেনে, বেনজির ঘটনায় স্তম্ভিত ফুটবলবিশ্ব


রাশিয়া বিশ্বকাপেই প্রথমবার প্রযুক্ত হতে চলেছে ভিডিও অ্যাসিস্টেন্ট রেফারি (ভিএআর)। সাংবাদিক সম্মেলনে কলিনা জানান, ‘‘যদি দেখেন সহকারী রেফারিরা অফসাইডের ক্ষেত্রে পতাকা তুলছেন না, তার অর্থ এমন নয় যে রেফারিরা ভুল করছেন। তাঁরা আসলে তাঁদের প্রতি নির্দেশকে সম্মান জানাচ্ছে।’’
এরপরে তিনি আরও বলেন, ‘‘যদি সহকারী রেফারিরা খেলা না থামিয়ে পতাকা না তোলেন, তাহলে একটি গোল হতে পারে। প্রযুক্তি ব্যবহার করে রিভিউ করা যেতে পারে গোটা ঘটনার।’’ কলিনা আরও বলেন, মাঠে রেফারিরা যে কিট ব্যবহার করবেন, সেই একই ধরণের কিট ভিডিও রেফারিরা পরিধান করবেন। ২০০২ বিশ্বকাপে ব্রাজিল বনাম জার্মানি ম্যাচ পরিচালনা করা বিখ্যাত কলিনা বলছেন, ‘‘কারণ মাঠের রেফারিদের মতো ওঁরাও ঘামেন। এমনটা নয় যে ওঁরা সোফায় বসে কফি পান করতে করতে ম্যাচ দেখেন। এটা ভীষণই স্ট্রেসফুল কাজ। তাই ওঁদেরও সঠিক ড্রেসকোড থাকা প্রয়োজন।’’